钦定古今图书集成/明伦汇编/官常典/第094卷 > 景宣皇帝宗峻
## 钦定古今图书集成/明伦汇编/官常典/第094卷 > 景宣皇帝宗峻

按《金史太祖诸子传》，“太祖圣穆皇后生景宣帝、丰王
乌烈、赵王宗杰。光懿皇后生辽王宗干，钦宪皇后生
宋王宗望、兖王宗隽、沈王讹鲁。宣献皇后生睿宗、豳
王讹鲁朵。元妃乌古论氏生沈王宗弼、卫王宗强、蜀
王宗敏。崇妃萧氏生纪王习泥烈、息王宁吉、莒王燕
孙。娘子独奴可生邺王斡忽。”按《世纪》，景宣皇帝讳
宗峻，本讳绳果，太祖第二子。母曰圣穆皇后，唐括氏，
太祖元妃。宗峻在诸子中最嫡。天辅五年，忽鲁勃极
烈杲都统诸军取中京，帝别领合扎猛安，受金牌。既
克中京，遂与杲俱袭辽主于鸳鸯泺。辽主走阴山，耿
守忠救西京，帝与宗翰等击走之。西京城南有浮图，
敌先据之，下射士卒多伤。帝曰：“先取是，则西京可下。”
既而攻浮图，克之，遂下西京。太祖崩，帝与兄宗干率
宗室群臣立太宗。天会二年薨。熙宗即位，追上尊谥
曰景宣皇帝，庙号徽宗，改葬兴陵。海陵弑立，降熙宗
为东昏王，降帝为丰王。世宗复尊熙宗庙谥，尊帝为
景宣皇帝。子合剌、常胜、查剌合剌是为熙宗。